กทม.เพิ่มจุดผ่อนผันอีก 3 จุด พระราม2ซอยอารีอ่อนนุช-เตรียมจัดแผงถนนข้าวสาร
ที่สำนักเทศกิจ เมื่อวันที่ 29 พ.ค.นายสกลธี ภัททิยกุล รองผู้ว่าฯ กทม. กล่าวภายหลังเป็นประธานการประชุมคณะกรรมการรักษาความเป็นระเบียบเรียบร้อยของกรุงเทพมหานคร ว่า กทม.ได้กำหนดหลักเกณฑ์วิธีการ และเงื่อนไขในการกำหนดพื้นที่ทำการค้าและการขาย หรือจำหน่ายสินค้าในที่สาธารณะ และได้หาพื้นที่ที่มีความเหมาะสม เพื่อผ่อนปรนให้ผู้ค้าหาบเร่-แผงลอย ตลอดจนผู้มีรายได้น้อย ได้ทำการค้าขายจำหน่ายสินค้าให้เกิดรายได้ โดยที่ประชุมมีมติเห็นชอบให้ดำเนินการในระยะแรก จำนวน 3 จุด ประกอบด้วย1.บริเวณทางเท้าถนนพระราม 2 ซอย 69 พื้นที่เขตบางขุนเทียน2.บริเวณทางเท้าซอยอารี 1 พื้นที่เขตพญาไทและ 3.บริเวณพื้นที่ว่างซอยอ่อนนุช 7 พื้นที่เขตประเวศหลังจากนี้จะต้องนำเสนอ บช.น. เพื่อขอความเห็นชอบก่อนออกประกาศต่อไปนอกจากนี้ ที่ประชุมได้พิจารณาให้พื้นที่ถนนเยาวราชและถนนข้าวสารเป็นจุดผ่อนผันพิเศษ เนื่องจากมีอัตลักษณ์ หรือรายละเอียดต่างๆ แตกต่างจากจุดผ่อนผันทั่วไป โดยถนนข้าวสารจะมีการปรับผังแผงค้าใหม่ และแบ่งผู้ค้าเป็น 2 ช่วง คือ ช่วงบ่ายกับค่ำ เบื้องต้นรองรับได้ช่วงละ 276 แผงค้า รวมทั้งหมด 552 แผงค้า ขณะที่ผู้ค้าเดิมที่มายืนยันสิทธิมีจำนวน 181 ราย กทม.โดยสำนักงานเขตพระนครจะเปิดรับสมัคร และลงทะเบียนแผงค้าอีกครั้ง ปัจจุบันอยู่ระหว่างกำหนดคุณสมบัติ ประเภทสินค้าที่จะมาทำการค้าบริเวณถนนข้าวสาร เพื่อให้สอดคล้องกับอัตลักษณ์ของถนนข้าวสารนายสกลธีกล่าวอีกว่า ที่ประชุมได้รายงานผลการจัดระเบียบหาบเร่-แผงลอย ในพื้นที่กรุงเทพฯ ซึ่งตามแผนจุดผ่อนผันทั้งหมด 683 จุด ผู้ค้า 20146 ราย ยกเลิกไปแล้ว 506 จุด ผู้ค้า 12150 ราย คงเหลือ 175 จุด ผู้ค้า 7996 ราย ในส่วนนี้ได้มอบหมายให้เทศกิจดำเนินการยกเลิกในจุดที่ไม่มีสภาพทำการค้าขายแล้ว.
กทม.ได้กำหนดหลักเกณฑ์วิธีการ และเงื่อนไขในการกำหนดพื้นที่ทำการค้าและการขาย หรือจำหน่ายสินค้าในที่สาธารณะ และได้หาพื้นที่ที่มีความเหมาะสม
หาบเร่แผงลอย,จัดระเบียบหาบเร่แผงลอย,ถนนเยาวราช,ถนนข้าวสาร,ขายของข้างทาง,สำนักเทศกิจ,ข่าววันนี้